אבני העצמה שלי - מכללת רטר
אבני העצמה שלי
לאחר משפטי אמת והובלה:
… אני מזמינה אתכם להרפות ברמות שונות כשהרוגע מתפשט בגופכם… להרפות ולשחרר רגשות… לשחרר את המחשבות שמלוות אתכם רוב היום… להרפות כל מה שאתם אוחזים בו והוא מיותר לכם… ליהנות מהרגע הזה, רגע שלא חסר בו כלום… הכול קיים… אפשרו לעצמכם להיות עטופים בתחושה של שלווה… ליהנות מהשקט שהולך ומעמיק מרגע לרגע…
ועכשיו, קחו שאיפה עמוקה והכניסו אוויר בצבע שמדמה לכם שקט ורגיעה, כל צבע שתבחרו, ובנשיפה תוכלו להוציא את כל המתח שנותר לכם בגוף… שאיפה של שקט, נשיפה של מתח…
ותנו לגל של רגיעה לעלות מאצבעות כפות הרגליים שלכם… מעלה לקרסוליים, לשוקיים, לברכיים ולאגן… ועוד מעלה לבטן, לחזה, ללב ולגב…. והגל ממשיך ועולה לזרועות… לכפות הידיים והאצבעות… לצוואר ולעורף… מכאן עולה הגל לשרירי הפנים והראש… עם הנשימה הגוף בשלווה עכשיו… והמחשבות נרגעות… והרגיעה מעמיקה יותר ויותר ועוד יותר…
וכעת תוכלו להתחיל ולדמיין את עצמכם יוצאים לטיול… בחוץ סתיו, הטמפרטורה נעימה… האוויר צלול… הראות טובה יותר… אתם עומדים בשדה פתוח, ולפניכם פרוס שביל ארוך ומפותל מכוסה במרבד של עלים… השביל נעים ונוח להליכה… ותוך כדי שאתם צועדים בשביל אתם מסתכלים מסביב ורואים את העצים שצומחים בצידי השביל, חלקם ירוקים וחלקם כבר עומדים בשלכת…
מידי פעם אתם יכולים לשמוע את קולות העלים תחת רגליכם… ולהריח את הסתיו… שמש נעימה בשמים שולחת לכם קרניים חמימות שמלטפות את גופכם מבעד לענפי העצים… פה ושם ניתן לראות את השמיים, שימו לב לצבעם…
אתם ממשיכים ללכת בשביל… הנוף סביבכם משתנה… תוכלו לשמוע צלילים של טבע – זמזום חרקים, ציוץ ציפורים, או כל צליל אחר שממלא אתכם באושר ובתחושת חיות… קחו עוד נשימה עמוקה, האוויר נכנס לכם לריאות וממלא אתכם בשמחה…
ובעודכם ממשיכים לצעוד בשביל אתם שמים לב לאבנים שמפוזרות עליו… אולי בעבר אבנים בדרך היו יכולות להוות מכשול עבורכם… אך כעת אתם שמים לב שצמחתם מהמקום שהרגשתם כך… קיבלתם כוח… אתם בוחנים את האבנים הפזורות מקרוב… האבנים האלה הן אבני עוצמה… יש להן כוחות מיוחדים ואנרגיות… לכל אבן כוח משלה… לכל אבן תדר שמיוחד לה… בכל אחת מהן יש יכולת לטפל ולעזור לחזק איזה משאב שתרצו… אפשר להחזיק אותן בכפות הידיים או להניח אותן על איבר אותו תרצו לרפא… אתם ממשיכים ללכת ועוצרים ליד אבן אחת… זאת שעוררה את תשומת לבכם… זאת שהתדר שלה פגש את שלכם… כאילו הרגשתם שהיא שם בדיוק עבורכם… התבוננו בגודל שלה, גודל שמתאים בדיוק לכם… בצבע שלה, לכל אבן צבע מיוחד ומותאם ליכולת הריפוי שלה… תוכלו לשלוח יד ולמשש אותה… ותוכלו להרגיש את המרקם שלה, אולי היא חלקה ונעימה למגע… ואולי דווקא מחוספסת…
יש אבן לשמחה שהיא כסופה ונוצצת… אבן לאהבה שצבעה ורוד… אבן לשפע, כתומה והיא גבשושית ומלאה בליטות… אבן לביטחון והיא בצבע טורקיז כמו ים רגוע… יש אבן שבכוחה לרפא כל חלק שתבקשו… אבן שתעניק לכם את הכוח לשחרר דברים שאתם מרגישים שסיימו את תפקידם בחייכם, ולפנות מקום לדברים חדשים… אבן שתתן לכם עצמה ותזכיר לכם בכל עת את הכוח שיש לכם…
כל משאב שתרצו לחזק – תוכלו למצוא על השביל אבן מתאימה עבורו… אתם יודעים היטב לאיזו אבן אתם זקוקים ברגע זה… איזה אבן תעורר בכם את המשאבים שקיימים בכם ותעזור לכם להתמודד… והאבן שתבקשו זמינה לכם בקלות… הצבע שלה ימשוך את עיניכם… תרגישו כאילו היא קראה לכם מרחוק… האנרגיה שלה תמשוך אתכם אליה… והמגע שלה יהיה בדיוק המגע אותו אתם מבקשים… אני אהיה בשקט לדקה בה תוכלו להתבונן סביב ולבחור לכם את אבני העצמה שתרצו עבורכם כעת… תוכלו לשמוע את קולי בעוד דקה.
להמתין דקה
וכעת הגיע הזמן להתחיל לחזור, אתם יכולים לבחור לקחת את האבן שלכם אתכם, לשים אותה בכיס, לענוד אותה על הצוואר… וכך תוכלו להסתכל עליה בכל עת, לגעת בה ולשאוב ממנה כוחות… או שאולי תרצו להשאיר אותה במקומה… בידיעה שתוכלו לחזור לטייל בשביל שלכם בכל עת שתרצו, ולמצוא אבן שתעצים אתכם ותיתן לכם כוחות ואנרגיה… שתתאים לכם לכל רגע…
כעת קחו נשימה עמוקה כדי להביא אוויר טרי ורענן לעורר את הגוף… בהדרגה התחילו להביא את עצמכם לכאן… אל החדר הזה… אל הגוף שלכם ששוכב על המזרן או יושב על הכסא… התחילו להזיז את הרגליים והידיים, להניע את הצוואר… להימתח… לפקוח את העיניים,…ולחזור בקצב שלכם לערנות רגילה ומודעות מלאה…